CELEX: 32010D0770
Language: ro
Date: 2010-12-13 00:00:00
Title: 2010/770/UE: Decizia Comisiei din 13 decembrie 2010 de modificare a Deciziei 2009/980/UE în ceea ce privește condițiile de utilizare a unei mențiuni de sănătate autorizate privind efectul concentratului de tomate solubil în apă asupra agregării plachetare [notificată cu numărul C(2010) 8828]  Text cu relevanță pentru SEE

14.12.2010   
            
            
               RO
            
            
               Jurnalul Oficial al Uniunii Europene
            
            
               L 328/18
            
         DECIZIA COMISIEI
   din 13 decembrie 2010
   de modificare a Deciziei 2009/980/UE în ceea ce privește condițiile de utilizare a unei mențiuni de sănătate autorizate privind efectul concentratului de tomate solubil în apă asupra agregării plachetare
   [notificată cu numărul C(2010) 8828]
   (Numai textul în limba engleză este autentic)
   (Text cu relevanță pentru SEE)
   (2010/770/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 18 alineatul (4) și articolul 19,
   după consultarea Autorității Europene pentru Siguranța Alimentară,
   după consultarea statelor membre,
   întrucât:
   
               (1)
            
            
               Ca urmare a avizului Autorității Europene pentru Siguranța Alimentară (EFSA), denumită în continuare „autoritatea”, privind efectele concentratului de tomate solubil în apă (WSTC I și II) asupra activității plachetelor sangvine la persoanele sănătoase (întrebarea nr. EFSA-Q-2009-00229) (2), mențiunea de sănătate care precizează că „concentratul de tomate solubil în apă (WSTC I și II) ajută la menținerea unui flux sanguin sănătos” a fost autorizată prin Decizia 2009/980/UE a Comisiei (3). În conformitate cu articolul 16 alineatul (4) din Regulamentul (CE) nr. 1924/2006, Decizia 2009/980/UE a inclus următoarea condiție pentru utilizarea mențiunii de sănătate respective: „Informații adresate consumatorului conform cărora efectul benefic se obține prin consumul zilnic a 3 g de WSTC I sau a 150 mg de WSTC II diluat în maximum 250 ml de suc de fructe, băuturi aromatizate sau băuturi din iaurt (cu excepția celor puternic pasteurizate)”.
            
         
               (2)
            
            
               În acest context, la 31 martie 2010, solicitantul, Provexis Natural Products Ltd., a depus o cerere de modificare a autorizației pentru mențiunea de sănătate în cauză, în conformitate cu articolul 19 din Regulamentul (CE) nr. 1924/2006. Modificarea se referă la o extindere a condițiilor de utilizare care însoțesc mențiunea de sănătate autorizată, permițând în special utilizarea produsului în suplimentele alimentare.
            
         
               (3)
            
            
               Autorității i s-a solicitat un aviz privind modificarea condițiilor de utilizare a mențiunii de sănătate conform propunerii solicitantului. La data de 23 iulie 2010, Comisia și statele membre au primit avizul științific din partea autorității (întrebarea nr. EFSA-Q-2010-00809) (4) care concluziona, pe baza datelor transmise, că s-a stabilit o relație cauză-efect între consumul de WSTC I și II în suplimentele alimentare sub formă de pulberi, tablete și capsule și efectul pretins.
            
         
               (4)
            
            
               Ținând cont de avizul științific al autorității și în vederea extinderii utilizării mențiunii de sănătate la alimente altele decât cele deja autorizate, este necesară, prin urmare, modificarea condițiilor de utilizare a produsului.
            
         
               (5)
            
            
               Prin urmare, Decizia 2009/980/UE trebuie modificată în consecință,
            
         ADOPTĂ PREZENTA DECIZIE:
   Articolul 1
   În anexa la Decizia 2009/980/UE, textul din a patra coloană (Condiții de utilizare a mențiunii de sănătate) se înlocuiește cu următorul text:
   
      „Informații adresate consumatorului conform cărora efectul benefic se obține prin consumul zilnic a 3 g de WSTC I sau a 150 mg de WSTC II diluat în maximum 250 ml de suc de fructe, băuturi aromatizate sau băuturi din iaurt (cu excepția celor puternic pasteurizate) sau prin consumul zilnic a 3 g de WSTC I sau a 150 mg de WSTC II în suplimente alimentare ingerate cu un pahar cu apă sau cu alt lichid.”
   
   Articolul 2
   Prezenta decizie se adresează Provexis Natural Products Ltd., Thames Court, 1 Victoria Street, Windsor, Berkshire, SL4 1YB, Regatul Unit.
   
      Adoptată la Bruxelles, 13 decembrie 2010.
      
         
            Pentru Comisie
         
         John DALLI
         
            Membru al Comisiei
         
      
   
   
      (1)  JO L 404, 30.12.2006, p. 9.
   
      (2)  The EFSA Journal (2009) 1101, 1-15.
   
      (3)  JO L 336, 18.12.2009, p. 55.
   
      (4)  The EFSA Journal (2010); 8(7):1689.